נתנאל סימן טוב

נתנאל סימן טוב (נולד ב-1981) הוא דירקטור בערוץ 14, נציגו של יצחק מירילשוילי בחדשות 14, מנהל הגרעין התורני ברמת השרון ובעל קשרים עם פורום קהלת ומפלגת נעם.

קורות חייו
סימן טוב נולד וגדל בהתנחלות מצפה יריחו. בשנת 2004 עבר עם כמה משפחות נוספות ממצפה יריחו לרמת השרון, שם הוא מתגורר עם אשתו וארבעת ילדיהם.

פעילות במערכת החינוך
סימן טוב כיהן בשנת 2009 כחבר בוועדה שמינה הרב אברהם ליפשיץ, ראש מינהל החמ"ד במשרד החינוך, שעסקה בדרכים להגדיל את מספר התלמידים בחינוך הממלכתי-דתי והמליצה להיעזר בגרעינים תורניים. בשנת 2011 הועסק במשרד החינוך כעוזר אישי של ליפשיץ. באותה התקופה כיהן סימן טוב גם כמנכ"ל עמותה בשם "לב יהודי ישראלי" שאיגדה גרעינים תורניים שפעלו בגוש דן. מבקר המדינה הביע ביקורת על העסקתו של סימן טוב במשרד החינוך מתוך חשש לניגוד עניינים, עקב עיסוקיו בקידום הגרעינים התורניים.

בשנת 2013 מונה לראש העמותה המפעילה את "קינג סולומון סקול", בית ספר פרטי למשפחות אמידות במתחם הכפר הירוק, שנטען שהתנהלותו בסוגיות דת שנויה במחלוקת. דו"ח של רשם העמותות העלה חשד להתנהלות בלתי תקינה של העמותה, וכי כ-25 מיליון שקל שיועדו להקמת בית הספר נרשמו לכאורה באופן מלאכותי לצורך ניצול זיכוי מס.

הגרעין התורני ברמת השרון
בסביבות שנת 2010 הקים סימן טוב ברמת השרון גרעין תורני במימון ארגון "שעלי תורה" בבית הכנסת "בר יוחאי" בשכונת מורשה, שהפך לישיבת הסדר בה למדו עשרות צעירים, וכללה מטבח וחדר אוכל. תושבי השכונה ביקשו לפנות את הישיבה. עיריית רמת השרון מסרה כי הקמת הישיבה נעשתה ללא אישור וסגרה את חדר האוכל שפעל במקום, אך הישיבה המשיכה לפעול.

בראיון ל-OU התגאה סימן טוב בפעילות הגרעין התורני, הכוללת העברת שיעורי תורה לילדים חילונים בבתי ספר יסודיים ובחטיבות ביניים, פעילות העשרה לילדים ממשפחות מצוקה, שיעורי לימוד תורה למבוגרים בקבוצות ובחברותא והכנה לבר מצווה.

הקמת ישיבת ההסדר לוותה בסכסוכים עם תושבי השכונה, שניהלו מאבק נגד הישיבה, עתרו נגדה לבית המשפט והפגינו מולה. תלמידי הישיבה נחשדו באירוע שבמסגרתו הוצמד למכוניתו של ראש העירייה אבירם גרובר קליע עם דף שעליו הכיתוב "תג מחיר", והכתובת "תג מחיר בר-יוחאי" רוססה על בניין סמוך.

למימון פעילות הגרעין הקים סימן טוב עמותה בשם "קרוב ללב" ועמד בראשה.

בסרטון שהופק על ידי הישיבה בשנת 2018 מצהיר סימן טוב שמטרתו היא הדתה: "יש לנו הזדמנות חד-פעמית נדירה להיכנס למשפחה שאינה שומרת תורה ומצוות הביתה, לא פעם ולא פעמיים... ילד שאתה פוגש אותו ומדבר איתו ומרעיל אותו על השם יתברך, ומדביק אותו לתפילין ולמצוות".

פעילות בעמותות ובפוליטיקה
סימן טוב ייסד קבוצת עמותות הפועלות ברמת השרון ובגוש דן, שיש זיקה וחפיפה ביניהן. בין העמותות נמנות תנועת חזון, עמותת ליב"ה יהודית, עמותת "דרור משימות לאומיות", עמותת "ראשית" ועמותת "גוונים". חלק מהעמותות הללו מימנו ופרסמו קמפיין נגד שירות נשים ביחידות קרביות בצה"ל. העמותות קיבלו, בין השאר, מימון ממשרד החינוך וממשרד החקלאות, ומקרן "One Israel Fund" שייסד יחיאל לייטר.

עד שנת 2018 היה סימן טוב מנכ"ל עמותת "גוונים" שקיבלה מימון מקרן "מרומים" של יצחק מירילשוילי. העמותה הייתה אחראית למסע פרסום רחב של מודעות "אמא ואבא = משפחה. האומץ להיות נורמלי" וכן מודעות בגנות היהדות הרפורמית. הקמפיין עורר זעם ציבורי רב.

סימן טוב ניהל גם עמותה בשם "Israel Renaissan" שסייעה לממן את עמותת "הקרן לחברה האזרחית", שגם אותה ניהל סימן טוב, והיה בעל המניות הראשי בה. פעילותה מוזגה לתוך פורום קהלת תחת השם "הפורום לחברה האזרחית".

ביולי 2019 היה מעורב במהלכים להקמת מפלגת נעם.

ערוץ 14
סימן טוב הוא מקורבו ויד ימינו של יצחק מירילשוילי, בעל השליטה בערוץ 20, שהפך מאוחר יותר לערוץ 14. בשנת 2018 הוא כונה "האיש החזק בערוץ 20", שהגדיר את אופי הערוץ ותכניו, וכן היה מעורב בדיונים בכנסת סביב ההקלות שניתנו לו.

במסגרת המחאה נגד הרפורמה המשפטית התקיימו גם הפגנות ליד ביתו של סימן טוב, נציג הבעלים של הערוץ. בהפגנה שנערכה ביולי 2023 הקיפו מפגינים את רכבו של סימן טוב, שבו שהו גם אשתו ושניים מילדיו. המפגינים מנעו מהרכב להתקדם וחבטו ברכב בעזרת מוטות הדגלים שהחזיקו בידם. סימן טוב הגיש קובלנה פלילית נגד המפגינים.

במאי 2025 ריססו אלמונים מול ביתו גרפיטי עם כתובות נאצה, בהן "ערוץ 14 = אל ג'זירה", "הפקרה" ו-"Fuck 14". באוגוסט 2025 רוססו שוב כתובות ליד ביתו.

הערות שוליים

קטגוריה:מצפה יריחו: אישים
קטגוריה:סגל עכשיו 14
קטגוריה:רמת השרון: אישים
קטגוריה:ישראלים שנולדו ב-1981